1	Východiská 

Verejno-súkromné partnerstvo (PPP – Public Private Partnership) je vo svete štandardným nástrojom pri zabezpečovaní verejných služieb a verejnej infraštruktúry. Aj vláda SR sa v programovom vyhlásení zaviazala určiť pravidlá a aktívne podporovať vznik verejno-súkromných partnerstiev v oblasti spravovania a vytvárania verejných statkov a zabezpečovania verejných služieb. 

S cieľom podporiť kvalitnú a zodpovednú prípravu projektov verejno-súkromných partnerstiev (PPP projekty) schválila vláda SR uznesením č. 786/2007 materiál Návrh implementácie schémy technickej pomoci pre verejno-súkromné partnerstvá (PPP). Tento materiál definoval okrem iného inštitucionálne zabezpečenie procesu prípravy a realizácie PPP projektov v Slovenskej republike a úlohy jednotlivých subjektov verejnej správy, ktoré sa tohto procesu aktívne zúčastňujú. 

	Jedným z týchto subjektov je aj Ministerstvo financií SR (MF SR), ktoré má v procese prípravy a realizácie PPP projektov:

•	regulačnú funkciu, 
•	metodickú, podpornú a kontrolnú funkciu a
•	funkciu znalostného a komunikačného centra. 

V rámci regulačnej funkcie MF SR v spolupráci so Štatistickým úradom SR vydáva stanoviská k návrhom zmlúv PPP projektov (len koncesné zmluvy na stavebné práce) z hľadiska ich vplyvu na vykazovanie dlhu verejnej správy v jednotnej metodike ESA 95 platnej pre Európsku úniu a zabezpečuje správne zaznamenanie ich vplyvu na schodok a dlh verejnej správy v súlade s touto metodikou. 

Metodickú, podpornú a kontrolnú funkciu a v budúcnosti funkciu znalostného a komunikačného centra bude MF SR realizovať prostredníctvom schémy technickej pomoci pre verejno-súkromné partnerstvá (PPP). Schému technickej pomoci pre PPP bude riadiť MF SR a jej činnosti budú financované z operačného programu Technická pomoc. Schéma technickej pomoci pre PPP sa bude realizovať z verejných prostriedkov, a preto z hľadiska kontrolného spadá do pôsobnosti zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z., t. j. finančná kontrola verejných prostriedkov použitých na prípravu vybraných PPP projektov, ktorých zadávatelia získavajú konzultačnú a finančnú podporu zo schémy technickej pomoci pre PPP, a vnútorný audit uvedeného programu sa vykonáva podľa tohto zákona. 

	Riadenie schémy technickej pomoci pre PPP z hľadiska metodickej, podpornej a kontrolnej funkcie zahŕňa výkon týchto činností:

•	metodické usmerňovanie zadávateľov pri príprave PPP projektov (poskytovanie metodickej podpory všetkým zadávateľom PPP projektov), 
•	zabezpečovanie poradenských služieb pri príprave PPP projektov pre zadávateľov, ktorí získavajú konzultačnú a finančnú podporu zo schémy technickej pomoci pre PPP) a
•	kontrolu dodržiavania metodických dokumentov vypracovaných MF SR. 

Vzhľadom na malé skúsenosti s prípravou a realizáciou PPP projektov na strane verejného sektora bude MF SR podporovať ich kvalitnú a zodpovednú prípravu. Z prostriedkov schémy technickej pomoci pre PPP bude MF SR zadávateľovi PPP projektu poskytovať konzultačnú a finančnú podporu, t. j. zabezpečovať  kvalifikovaných a skúsených poradcov (poradenské konzorciá) zo súkromnej sféry (obstarávať poradenské služby podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov) a spolufinancovať náklady na týchto poradcov. MF SR bude spolufinancovať náklady na poradcov v súlade so  Stratégiou  financovania štrukturálnych fondov a Kohézneho fondu na programové obdobie 2007 – 2013. 

Poradcovia budú vykonávať všetky poradenské činnosti v týchto etapách:

•	vypracovanie štúdie realizovateľnosti (1 etapa),
•	príprava súťažiteľného PPP projektu (2a etapa) a pomoc a poradenstvo pri verejnom obstaraní súkromného partnera (vrátane dopracovania súťažných podkladov) a pri uzatváraní zmluvy (2b etapa).

	MF SR uhradí náklady na poradcu vo výške: 

•	80 % celkových nákladov na poradcu v etape vypracovania štúdie realizovateľnosti (1 etapa), pričom zadávateľ PPP projektu uhradí 20 % celkových nákladov na poradcu v tejto etape a
•	20 % celkových nákladov na poradcu v etape prípravy súťažiteľného PPP projektu, pomoci a poradenstva pri verejnom obstaraní súkromného partnera (vrátane dopracovania súťažných podkladov) a pri uzatváraní zmluvy s víťazným uchádzačom verejného obstarávania, pričom zadávateľ PPP projektu uhradí 80 % celkových nákladov na poradcu v tejto etape. 

	V materiále schválenom uznesením vlády SR č. 786/2007 sa navrhovalo, že poradenské služby bude MF SR obstarávať prostredníctvom rámcovej dohody. Zo samotného procesu prípravy verejného obstarávania vyplynulo, že uzavretie rámcovej dohody akýmkoľvek postupom podľa zákona č. 25/2006 Z. z. neprinesie očakávané prínosy,  t. j. efektívnosť a hospodárnosť celého procesu verejného obstarávania, hlavne čo sa týka úspory finančných prostriedkov, času a vytvorenia „zásobníka“ kvalifikovaných poskytovateľov poradenských služieb pre zadávateľov PPP projektov. Z uvedených dôvodov aj vzhľadom na stanovený rozpočet na opatrenie 2.5 Podpora zavádzania inovatívnych finančných nástrojov operačného programu Technická pomoc a z toho vyplývajúcej podpory zadávateľom PPP projektov (podpora priemerne 1 projektu ročne; minimálne však 6 PPP projektov v období rokov 2008 – 2013) bude MF SR  v súlade so zákonom č. 25/2006 Z. z. obstarávať poradenské služby pre zadávateľov k PPP projektom následne, až po konkretizácii, t. j. pre „vopred vybrané“ PPP projekty.“       

MF SR bude v rámci riadenia schémy technickej pomoci pre PPP vypracovávať metodické materiály a metodicky usmerňovať zadávateľov PPP projektov. Metodické dokumenty budú nástrojom pre štandardizáciu postupov a pravidiel pri príprave a realizácii PPP projektov. Aplikácia postupov určených metodickými dokumentmi vypracovanými MF SR bude povinná pre zadávateľov tých PPP projektov, ktorí budú získavať konzultačnú a finančnú podporu zo schémy technickej pomoci pre PPP a pre zadávateľov, ktorí sú ústrednými orgánmi štátnej správy bez ohľadu na to, či získavajú konzultačnú a finančnú podporu zo schémy technickej pomoci pre PPP. Zástupcovia MF SR sa budú zúčastňovať zasadnutí riadiaceho výboru a budú kontrolovať dodržiavanie metodických dokumentov vypracovaných MF SR a sledovať prípravu PPP projektu vo väzbe na jeho vplyv na dlh verejnej správy a deficit verejnej správy.

Funkciu znalostného a komunikačného centra bude MF SR realizovať tiež prostredníctvom schémy technickej pomoci pre PPP. Z prostriedkov schémy technickej pomoci pre PPP sa budú  financovať aj aktivity ako školenia a semináre s cieľom zlepšovať vedomostnú úroveň a znalosti verejného sektora v tejto oblasti a podporovať prenos skúseností medzi jednotlivými účastníkmi a vo všeobecnosti podporovať rozvoj PPP na Slovensku.

V súvislosti s implementáciou schémy technickej pomoci pre PPP vláda SR uznesením č. 786/2007 v bode C.1 uložila ministrovi financií SR predložiť na rokovanie vlády základné metodické a implementačné dokumenty súvisiace s riadením schémy technickej pomoci pre verejno-súkromné partnerstvá (PPP). Z uvedeného dôvodu MF SR predkladá na rokovanie vlády SR základné metodické a implementačné dokumenty, ktoré sú dôležité najmä pre poskytovanie konzultačnej a finančnej podpory zo schémy technickej pomoci pre PPP, ale aj na účely metodickej podpory ostatných zadávateľov PPP projektov. 

Zároveň MF SR navrhuje zrušenie úlohy C.3 z uznesenia vlády SR č. 786/2007, v ktorom vláda SR uložila ministrom a predsedom ostatných ústredných orgánov štátnej správy predkladať do konca kalendárneho štvrťroka ministrovi financií priebežnú správu o implementácii projektu verejno-súkromného partnerstva, v ktorom súkromný partner zabezpečuje zhotovenie a prevádzku diela a ako protihodnotu poskytuje služby spojené s týmto dielom za platby od jeho používateľov alebo od verejného partnera, pričom zmluva sa uzatvára najmenej na 3 roky, a v ktorom súkromný partner nesie niektoré ekonomické riziká spojené s jej realizáciou, ktoré obvykle nesie verejný obstarávateľ, ak celkové investičné náklady projektu prevyšujú sumu 100 mil. Sk. 

Cieľom úlohy C.3 bolo zabezpečiť, aby do vypracovania metodického dokumentu „Kódex riadenia prípravy PPP projektu“ (príloha č. 3) a jeho schválenia vládou SR malo MF SR informácie o pripravovaných PPP projektoch, vzhľadom na to, že MF SR má v procese prípravy PPP projektov významnú regulačnú funkciu (vydáva stanoviská k návrhom zmlúv PPP projektov (koncesné zmluvy na stavebné práce) z hľadiska ich vplyvu na vykazovanie dlhu verejnej správy v jednotnej metodike ESA 95 platnej pre Európsku úniu a zabezpečuje správne zaznamenanie ich vplyvu na schodok a dlh verejnej správy v súlade s touto metodikou. Okrem iného ku koncu kalendárneho štvrťroka (30. september 2007) po schválení uznesenia vlády SR č. 786/2007 žiaden z ústredných orgánov štátnej správy, ktoré pripravujú PPP projekty nepredložili ministrovi financií SR žiadnu priebežnú správu o implementácii PPP projektu, ktorý tieto ústredné orgány štátnej správy pripravujú. 

Na základe vyššie uvedeného MF SR odporúča vláde SR zrušiť úlohu C.3 z uznesenia vlády SR č. 786/2007 a sprísniť pravidlá pre kontrolu prípravy PPP projektov v SR tak, že zástupca MF SR sa bude zúčastňovať zasadnutí riadiaceho výboru PPP projektu (bez hlasovacieho práva v úlohe pozorovateľa), bude kontrolovať dodržiavanie metodických dokumentov vypracovaných MF SR pri príprave PPP projektu a sledovať prípravu PPP projektu vo väzbe na jeho vplyv na dlh verejnej správy a deficit verejnej správy. Navrhovaná úloha C.3 sa vzťahuje na každého zadávateľa PPP projektov, ktorý je ústredným orgánom štátnej správy a ktorý nezískava konzultačnú a finančnú podporu zo schémy technickej pomoci pre PPP.
	V prípade, že zadávateľ PPP projektu je ústredný orgán štátnej správy a zároveň získava konzultačnú a finančnú podporu zo schémy technickej pomoci pre PPP, budú sa na tohto zadávateľa vzťahovať prísnejšie pravidlá určené metodickým dokumentom v prílohe č. 3, t. j. zástupcovia MF SR budú členmi riadiaceho výboru PPP projektu s hlasovacím právom.
V tomto prípade sa zadávateľ (orgán ústrednej správy alebo orgán územnej samosprávy) zaviaže dodržiavať metodické dokumenty MF SR v dohode s MF SR, ktorú bude musieť zadávateľ uzatvoriť s MF SR pred začatím získavania konzultačnej a finančnej podpory zo schémy technickej pomoci pre PPP.  

Informácie o súlade prípravy PPP projektu s metodickými dokumentmi vypracovanými MF SR získané zástupcami MF SR v riadiacich výboroch budú podkladom pre stanovisko MF SR vypracované v zmysle bodu C.2 uznesenia vlády SR č. 786/2007 a v zmysle § 19 ods. 15 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a § 17a ods. 5 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov a pre vypracúvanie ďalších metodických dokumentov.
2	
Postup pri zabezpečovaní poradenských služieb (poskytovanie konzultačnej a finančnej podpory) zadávateľom vybraných PPP projektov

Zo zahraničných skúseností je zrejmé, že kľúčovou fázou pre každý úspešný PPP projekt je prípravná fáza. Bez správne uskutočnenej prípravnej fázy je prakticky vylúčený úspech PPP projektu. Vzhľadom na to, že doterajšie skúsenosti s PPP na Slovensku sú minimálne, je kľúčové, aby najmä pri príprave prvých PPP projektov v SR bola využitá schéma technickej pomoci pre PPP, ktorá umožňuje čerpanie fondov EÚ (operačný program Technická pomoc) na účely metodickej, konzultačnej a finančnej podpory zadávateľov PPP projektov na Slovensku. Tým sa vytvoria predpoklady pre úspešné pilotné PPP projekty. 

Nižšie uvedený postup pri zabezpečovaní poradenských služieb (poskytovanie konzultačnej a finančnej podpory) vychádza z dokumentu schváleného uznesením vlády SR   č. 786/2007. 

Podmienkou pre získanie konzultačnej a finančnej podpory zo schémy technickej pomoci pre PPP je spracovanie projektového zámeru a jeho predloženie MF SR. Projektový zámer predkladá subjekt verejnej správy (subjekt ústrednej správy alebo subjekt územnej samosprávy podľa § 3 ods. 2 zákona č. 523/2004 Z. z.), ktorý iniciuje PPP projekt. Projektový zámer predkladá MF SR ten subjekt verejnej správy, ktorý bude zadávateľom PPP projektu (pozri definíciu zadávateľa v Kódexe riadenia prípravy PPP projektu, príloha č. 3). Projektový zámer musí byť vypracovaný v súlade s metodickým dokumentom MF SR „Osnova projektového zámeru a kritériá pre výber projektového zámeru“ (Príloha č. 2). 

Projektové zámery budú predkladané na MF SR v termínoch určených v „Časovom harmonograme predkladania projektových zámerov“ (Príloha č. 1). Časový harmonogram predkladania projektových zámerov obsahuje každoročne jeden riadny termín na predloženie projektových zámerov MF SR a každoročne jeden náhradný termín pre prípad, že v riadnom termíne neboli na MF SR predložené žiadne projektové zámery, resp. z predložených projektových zámerov žiaden nesplnil eliminačné kritériá pre výber projektového zámeru. 

Predpokladá sa, že MF SR podporí každoročne od roku 2008 do roku 2013 v priemere jedného zadávateľa PPP projektu rozpracovaného vo forme projektového zámeru. Uvedený počet šiestich PPP projektov, ktorých zadávatelia získajú konzultačnú a finančnú podporu zo schémy technickej pomoci pre PPP, je minimálny počet, ktorý bol predbežne stanovený MF SR v Programovom manuále k operačnému programu Technická pomoc vzhľadom na rozpočet na opatrenie 2.5 Podpora zavádzania inovatívnych finančných nástrojov. V prípade, že v rozpočte na opatrenie 2.5 budú dostatočné zdroje na podporu viac ako šiestich zadávateľov PPP projektov, MF SR podporí viacerých zadávateľov PPP projektov. Dostatok finančných zdrojov však závisí najmä od investičnej veľkosti podporených PPP projektov a finančných zdrojov v rámci rozpočtu použitých na financovanie a podporu zavádzania iných inovatívnych finančných nástrojov. Na opatrenie 2.5 Podpora zavádzania inovatívnych finančných nástrojov je alokovaných 10 494 882 EUR. Rozhodnutie o počte podporených zadávateľov PPP projektov v kalendárnom roku v závislosti od čerpania rozpočtu na opatrenie 2.5 je v kompetencii MF SR (Riadiaca komisia). 

MF SR bude každý projektový zámer vyhodnocovať podľa kritérií stanovených v metodickom dokumente „Osnova projektového zámeru a kritériá pre výber projektového zámeru“ a rozhodovať o poskytnutí konzultačnej a finančnej podpory prostredníctvom Projektovej komisie a Riadiacej komisie. 
Projektová komisia zriadená MF SR bude vyhodnocovať predložené projektové zámery podľa transparentne stanovených kritérií a bude vypracúvať pre Riadiacu komisiu odborné podklady dôležité pre rozhodnutie o poskytnutí konzultačnej a finančnej podpory. Členmi Projektovej komisie budú zástupcovia odborných útvarov MF SR. Projektová komisia bude môcť prizvať na svoje zasadnutie zástupcu z príslušného rezortu podľa vecnej problematiky navrhovaného projektového zámeru. 

Riadiaca komisia zriadená MF SR bude plniť funkciu rozhodovacej platformy na najvyššej úrovni riadenia, t. j. bude rozhodovať o poskytnutí konzultačnej a finančnej podpory zo schémy technickej pomoci pre PPP na základe odporúčania Projektovej komisie. Kritériá, na základe ktorých bude Riadiaca komisia rozhodovať o poskytnutí konzultačnej a finančnej podpory zo schémy technickej pomoci pre PPP sú uvedené v metodickom dokumente schválenom vládou SR „Obsah projektového zámeru a kritériá pre výber projektového zámeru“ (príloha č. 2). Podmienkou získania konzultačnej a finančnej podpory bude okrem rozhodnutia Riadiacej komisie aj záväzok zadávateľa rešpektovať metodické dokumenty MF SR, ktoré budú pripravené podľa najlepšej medzinárodnej praxe v oblasti PPP. Vzhľadom  na to, že v prípade uvedenej podpory ide o použitie prostriedkov fondov EÚ na prípravu PPP projektu, zadávateľ zmluvne zabezpečí voči MF SR možnosť výkonu kontroly a auditu oprávneným zástupcom Európskej komisie a SR. Projektová komisia bude predkladať Riadiacej komisii pravidelné správy o priebehu PPP projektov, ktorých zadávatelia získavajú konzultačnú a finančnú podporu zo schémy technickej pomoci pre PPP. Členmi Riadiacej komisie budú zástupcovia MF SR, 1 zástupca Ministerstva výstavby a regionálneho rozvoja SR, 1 zástupca Združenia miest a obcí Slovenska a 1 zástupca všetkých samosprávnych krajov.

Riadiaca komisia nebude schvaľovať postup PPP projektu do ďalšej etapy prípravy projektu, uvedené činnosti budú výlučne v kompetencii riadiaceho výboru zadávateľa PPP projektu (pozri metodický dokument „Kódex riadenia prípravy PPP projektu“, príloha č. 2). Za prípravu a realizáciu PPP projektu, ktorého zadávateľ získava finančnú a konzultačnú podporu zo schémy technickej pomoci, je zodpovedný zadávateľ. 

Štatúty a Rokovacie poriadky Projektovej komisie a Riadiacej komisie budú interným riadiacim aktom MF SR a budú vypracované MF SR v I. polroku 2008.  

Aj keď zadávateľ nezíska konzultačnú a finančnú podporu pre svoj PPP projekt, bude môcť pokračovať v jeho príprave, a MF SR mu bude poskytovať metodickú podporu. Takýto zadávateľ PPP projektu, ak je ústredným orgánom štátnej správy, bude povinný pripravovať PPP projekt v súlade s metodickými dokumentmi vypracovanými MF SR. 

3	Základné metodické a implementačné dokumenty súvisiace s riadením schémy technickej pomoci pre PPP

	Metodické dokumenty, ktoré sú súčasťou príloh k tomuto materiálu (príloha č. 2 až 4), možno rozdeliť do dvoch skupín, a to na metodické dokumenty, ktorých dodržiavanie je pre zadávateľov PPP projektov povinné a metodické dokumenty, ktoré sú len určitým návodom (pomôckou) pri príprave PPP projektov a z hľadiska ich charakteru nemožno vynucovať ich dodržiavanie (napr. Prístup k riadeniu rizík v PPP projektoch). Metodické dokumenty ktoré budú musieť zadávatelia PPP projektov dodržiavať, sa ďalej členia na metodické dokumenty: 

•	povinné pre zadávateľov PPP projektov, ktorí získavajú konzultačnú a finančnú podporu zo schémy technickej pomoci pre PPP alebo 
•	povinné pre zadávateľov PPP projektov, ktorí získavajú konzultačnú a finančnú podporu zo schémy technickej pomoci pre PPP a zadávateľov, ktorí sú ústrednými orgánmi štátnej správy, aj keď nezískavajú konzultačnú a finančnú podporu zo schémy technickej pomoci pre PPP. 

Metodické dokumenty, ktoré sú súčasťou príloh materiálu (príloha č. 2 až 4), majú zároveň pre schému technickej pomoci pre PPP charakter implementačných dokumentov. 

3.1	Osnova projektového zámeru a kritériá pre výber projektového zámeru

Prvý metodický dokument, ktorý je prílohou č. 2 tohto materiálu, je „Osnova projektového zámeru a kritériá pre výber projektového zámeru“. Dodržiavanie postupov uvedených v tomto metodickom dokumente je povinné pre zadávateľa PPP projektu, ktorý má záujem získať konzultačnú a finančnú podporu zo schémy technickej pomoci pre PPP a povinné pre MF SR (Riadiaca komisia), ktoré rozhoduje o poskytnutí konzultačnej a finančnej podpory zo schémy technickej pomoci pre PPP. Tento metodický dokument môže byť pomôckou pri vypracúvaní projektových zámerov aj pre ostatné subjekty verejnej správy, ktoré plánujú realizovať výstavbu verejnej infraštruktúry formou PPP a nemajú záujem žiadať o konzultačnú a finančnú podporu zo schémy technickej pomoci pre PPP. 

	Metodický dokument „Osnova projektového zámeru a kritériá pre výber projektového zámeru“ sa skladá z dvoch častí, a to:

•	časť I. Osnova projektového zámeru a
•	časť II. Kritériá pre výber projektového zámeru.

Projektový zámer musí byť predložený MF SR v štruktúre určenej v časti I. tohto  dokumentu.

	Časť II. tohto dokumentu „Kritériá pre výber projektového zámeru“ je určená primárne členom Projektovej komisie a Riadiacej komisie zriadených MF SR. Kritériá pre výber projektového zámeru slúžia MF SR na vyhodnotenie predložených projektových zámerov a sú rozdelené do dvoch skupín  na:

•	eliminačné kritériá a 
•	výberové kritériá. 

Splnenie všetkých eliminačných kritérií je podmienkou pre ďalšie hodnotenie projektového zámeru podľa výberových kritérií. Výberové kritériá sú stanovené tak, aby MF SR vybralo pre konzultačnú a finančnú podporu tie projektové zámery, ktoré majú najväčšie predpoklady pre realizáciu formou PPP. 

Metodický dokument „Osnova projektového zámeru a kritériá pre výber projektového zámeru“ je prílohou č. 2 tohto materiálu.

3.2	Kódex riadenia prípravy PPP projektu 

Cieľom metodického dokumentu „Kódex riadenia prípravy PPP projektu“ je zabezpečiť, aby príprava a realizácia všetkých PPP projektov prebiehala podľa štandardných procesov, a aby bola jasne určená štruktúra riadiacich a rozhodovacích právomocí na úrovni projektového riadenia u zadávateľa s jednoznačne priradenou zodpovednosťou..

Tento metodický dokument bude povinný dodržiavať každý zadávateľ PPP projektu, ktorý získava konzultačnú a finančnú podporu zo schémy technickej pomoci pre PPP a všetky ústredné orgány štátnej správy, ktoré sú zadávateľmi PPP projektov bez ohľadu na to, či získavajú konzultačnú a finančnú podporu zo schémy technickej pomoci pre PPP. Ostatným zadávateľom (orgány územnej samosprávy) sa odporúča dodržiavať Kódex riadenia prípravy PPP projektu. 

Kódex riadenia prípravy PPP projektu je prílohou č. 3 tohto materiálu. 

3.3	Prístup k riadeniu rizík v PPP projektoch

Metodický dokument „Prístup k riadeniu rizík v PPP projektoch“ je určený všetkým osobám, ktoré participujú na príprave PPP projektov, bez ohľadu na skutočnosť, či zadávateľ PPP projektu získava konzultačnú a finančnú podporu zo schémy technickej pomoci pre PPP. 

V prípade tohto metodického dokumentu nemožno vzhľadom na jeho charakter vynucovať jeho dodržiavanie. Jeho cieľom je usmerniť zadávateľov PPP projektov pri riadení, alokovaní a kvantifikácii rizík spojených s PPP projektmi, rizík spojených so zmluvou medzi súkromným a verejným sektorom a rizík finančných. 

	Metodický dokument „Prístup k riadeniu rizík v PPP projektoch“ sa skladá z dvoch častí, a to:

•	časť I. Manuál riadenia rizík v oblasti PPP – definuje základné oblasti rizík a prístupy k ich riadeniu a
•	časť II. Katalóg všeobecných rizík PPP projektov - navrhuje vhodný spôsob katalogizácie rizík PPP projektov, popis rizík, ich dôsledky, možnosti riadenia rizika a preferovanú alokáciu rizika. 

Metodický dokument „Prístup k riadeniu rizík v PPP projektoch“ je prílohou č. 4 tohto materiálu.

3.4	Aktualizácia metodických a implementačných dokumentov schválených vládou SR

Základné metodické a implementačné dokumenty sa predkladajú na rokovanie vlády SR na základe úlohy v bode C.1 uznesenia vlády SR č. 786/ a po schválení vládou SR budú zverejnené na internetovej stránke MF SR. MF SR bude vládou SR schválené dokumenty aktualizovať (dokumenty budú predložené na medzirezortné pripomienkové konanie) na základe ďalších poznatkov získaných zástupcami MF SR na riadiacich výboroch PPP projektov. Z uvedeného dôvodu sa navrhuje v uznesení vlády SR k tomuto materiálu, aby vláda SR splnomocnila ministra financií na ďalšiu aktualizáciu metodických a implementačných dokumentov.

MF SR bude v rámci metodického usmerňovania zadávateľov PPP projektov vypracúvať ďalšie analýzy a metodické dokumenty v oblasti PPP na základe analýzy aktuálnych potrieb pre čiastkové fázy prípravy a realizácie PPP projektov. V roku 2008 MF SR plánuje vypracovať, resp. začne vypracúvať:

•	metodický dokument „Obsah a požiadavky na štúdiu realizovateľnosti“, ktorého cieľom bude určiť minimálne štandardy na obsah štúdie realizovateľnosti pri posúdení finančných, technických a právnych aspektov pripravovaného PPP projektu;
•	metodický dokument „Kontrolný proces pri príprave PPP projektu“, ktorého cieľom bude rámcovo štandardizovať rozhodovanie riadiaceho výboru vo vybraných kľúčových fázach prípravy PPP projektu;
•	„Právnu analýzu uskutočniteľnosti PPP projektov v SR“, ktorej cieľom bude zanalyzovať právne prekážky pri realizácii PPP projektov v SR a navrhnúť zmeny platnej legislatívy súvisiace s realizáciou PPP projektov; 
•	„Vzorovú koncesnú zmluvu“
•	metodický dokument „Príručka pre výber poradcu“, ktorej cieľom je pomôcť zadávateľovi PPP projektu vybrať kvalifikovaného a skúseného poradcu pre prípravu PPP projektu. 
	
	MF SR bude nové vypracované metodické dokumenty predkladať na schválenie vláde SR.